Beaverton (Oregon)

Beaverton az Amerikai Egyesült Államok északnyugati részén, Oregon állam Washington megyéjében, Portlandtől 11 km-re délre, a Tualatin-völgyben helyezkedik el. A 2010. évi népszámláláskor 89 803 lakosa volt. A város területe 48,51 km², melynek 100%-a szárazföld. A rendfenntartást és a tűzvédelmet a Tualatin Valley Fire and Rescue látja el. 2010-ben felkerült a Money magazin számos más kisebb településsel együtt a 100 legjobb hely közé választotta. Hillsboróval a megye két gazdasági központját alkotják; számos, különböző szakterületű vállalat székhelye található ezen városokban. Történet Elnevezése Az Oregon Geographic Names szerint nevét a kanadai hódok által épített gátaknak köszönhetően létrejött nagyobb vízhez való közelsége miatt kapta. Őslakosok A Tualatin-völgy ezen részén eredetileg a kalapuya indiánok atfalati törzse élt; a telepesek félreértés miatt tualatinnak hívták őket. A 18. század második felében számuk lecsökkent, így mire a telepesek megérkeztek, már nem számítottak domináns csoportnak. 19. század Az első telepesek A területen egy indiánok által lakott település, Chakeipi volt, melynek jelentése: „hódok otthona”; ezt az első telepesek Beaverdamnek nevezték. Ők a Kentuckyból származó Hall, a Scholls Ferry Road és a Hall Boulevard által határolt területen élő Denneys családok és a Minnesota állambeli New York Mills nyugati feléről származó Orin S. Allen voltak. Lawrence Hall 1847-ben a mai Walker Road közelében egy 2,6 km² területű telket vásárolt, ahol testvérével egy malmot építettek. Hall volt az első telektulajdonos. Őt követte 1848-ban Thomas Denney, aki egy fűrésztelepet nyitott. 1860-ban egy fizetős, pallókból készült út épült Portlandig egy Canyon Roadnak nevezett ösvényen. A város megalapítása Az amerikai polgárháború után több másik telepes (Joshua Welch, George Betts, Charles Angel, W. P. Watson és John Henry) telepedett le itt abban reménykedve, hogy a vasút eléri a települést, melyet a következőképp jellemeztek: „főképp ingoványok és mocsarak, melyeket hódok gátjai kötnek össze, és egy nagy tóra hasonlít”. 1872-ben megnyílt az első postahivatal; az első postamester, Betts pedig egy vegyesboltot hozott létre. A Betts Streetet róla nevezték el; itt áll a jelenlegi posta. Beaverton városi rangot 1893-ban kapott; ekkor 400 lakosa volt. Az első polgármester egy helyi üzletember, Alonzo Cady volt. Ma számos utca viseli az első telepesek neveit. 20. század Autókereskedések Beavertonban korán megjelentek az első kereskedések; az első Ford Motor Company-kereskedés 1915-ben nyílt meg. Az üzletet 1923-ban vásárolta meg Guy Carr, aki az elkövetkező években további kereskedéseket nyitott városszerte. A Walker Road és a Canyon Road kereszteződésének környékén ma is működik néhány kereskedés. Filmek és légi közlekedés Az 1920-as években a városban volt a 15 filmet forgató Premium Picture Productions székhelye. A területen helyezkedett el később a Watts kifutópálya és egy repülőgépgyártó üzem. Később egy második repülőtér (Bernard repülőtere) is létesült jóval északra, a mai Cedar Hills Crossing bevásárlóközpont területén. Könyvtárak Az első könyvtár 1925-ben nyílt meg Cady házának második szintjén; azóta számos alkalommal átköltöztették. Mai helyére (a Hall Boulevard és 5th Street sarkára) 2000-ben került. 2010 júniusában egy kisebb telephelyet nyitottak Murrayhill kerület közelében. Beaverton 2 és a környék 15 másik könyvtára a Washington megyei Könyvtárak Kooperatív Szolgáltató Szervezetének tagjai. Közösségi közlekedés 1940-ben a Portland Stages, Inc. egy leányvállalata, a Tualatin Valley Stages, Inc. buszjáratot indított Portland belvárosa felé. Később a vállalat önálló céggé (Tualatin Valley Buses, Inc.) alakult. 1970-ig négy cég biztosította a térség közlekedését, ezek összefoglaló neve Blue Bus Lines volt. 1970-ben megalakult az új közlekedési társaság, a TriMet, mely kiterjesztette a szolgáltatási területet Beaverton többi része felé is. A 70-es évek második felében a városfejlesztési tervekkel összhangban egy új gyorsvillamost (Metropolitan Area Express) terveztek. Az 1990-es referendumon a szavazók többsége a vonal megépítése mellett volt. A munkálatok 1993 és 1998 között zajlottak. Beavertonban hat állomás (Elmonica/SW 170th Avenue, Merlo Road/SW 158th, Beaverton Creek, Millikan Way, Beaverton Central és Beaverton Transit Center) található. Az utóbbi három kivételével mindegyik az egykori Burlington Northern Railroad, illetve elődje, az Oregon Electric Railway nyomvonalán fekszik. Utóbbi 1933-ig nyújtott vasúti kapcsolatot. Ma a gyorsvillamost és a környék buszhálózatát is a TriMet működteti. 2009 óta működik a HÉV (Westside Express Service), mely a Beaverton–Tigard–Tualatin–Wilsonville útvonalon halad. 21. század Terjeszkedés 2004 decemberében a megye és a város bejelentették, hogy bővíteni fogják Beavertont, ezzel Portland után Oregon második legnagyobb városa lesz. A folyamatot 10 év hosszúra tervezték; a megye szempontjából az volt a fontos, ki biztosítja a közszolgáltatásokat. Beaverton megpróbálta a városhoz csatolni a területet, ahol a Nike található; ez jogi vitákhoz vezetett. A lobbizás eredményeképp a bíróság megtiltotta az önkormányzatnak, hogy az üzem hozzájárulása nélkül annektálja a területet. A szabály az Electro Scientific Industries, a Columbia Sportswear és a Tektronix területeire is vonatkozott. 2008 augusztusában kiterjesztették hatályát a Leupold & Stevensre is. 2006 júliusa óta a város és a Nike közti perek 360 000 dollárba kerültek. Az oregoni törvényhozás később újrarajzolta a megye beépíthető területeinek határát. Közlekedés-központú fejlesztés A város próbálja a gyorsvillamos-állomások környékét fejleszteni. 1996-ban indult a Beaverton Central állomás melletti The Round építése, amely egy korábbi szennyvíz-tisztító területén épülő multifunkciós épület. A projekt a kivitelező csődje és a 2008-as gazdasági válság miatt nem fejeződött be. 2014-ben a városházát az épület üres irodáiba helyezték át. Az épülettel szemben, a Westgate Theatre korábbi épületében egy művészeti kiállítóközpontot terveznek létrehozni.